Sena wara l-konklużjoni tal-ftehim storiku dwar il-programm nukleari tal-Iran miftiehem fi Vjenna, l-Unjoni Ewropea tinnota bi pjaċir li l-Pjan ta' Azzjoni Komprensiv Konġunt (PAKK) qed jiġi implimentat. Dan juri li b'rieda politika, perseveranza u diplomazija multilaterali, jistgħu jinstabu soluzzjonijiet fattibbli għall-problemi l-aktar diffiċli. L-Unjoni Ewropea ser tkompli tappoġġa b'mod attiv l-implimentazzjoni sħiħa u effettiva tal-PAKK tul il-ħajja tal-ftehim, kif ukoll ir-Riżoluzzjoni 2231 tal-KSNU. L-UE u l-Istati Membri tagħha jenfasizzaw il-ħtieġa li l-Iran jaderixxi strettament mal-impenji kollha tiegħu skont il-PAKK u jkompli jikkoopera b'mod sħiħ u f'waqtu mal-Aġenzija Internazzjonali tal-Enerġija Atomika (IAEA). Huma jappellaw ukoll lill-Iran biex joqgħod lura minn attivitajiet li huma inkonsistenti mar-Riżoluzzjoni 2231 tal-KSNU. L-Unjoni Ewropea tikkonferma l-appoġġ għar-rwol ta' koordinazzjoni tar-Rappreżentant Għoli fir-rigward tal-Kummissjoni Konġunta, kif previst skont il-ftehim, u tappella lill-IAEA għal assistenza bħala parti mir-responsabbiltà tagħha li timmonitorja u tivverifika l-impenji tal-Iran marbuta ma' kwistjonijiet nukleari. Ir-rispett tal-impenji min-naħat kollha huwa kondizzjoni meħtieġa biex terġa' tinbena l-fiduċja u jkun jista' jsir titjib kostanti u gradwali fir-relazzjonijiet bejn l-Unjoni Ewropea, l-Istati Membri tagħha u l-Iran kif iddikjarat mill-Kunsill Affarijiet Barranin ta' Lulju 2015. L-Unjoni Ewropea tinnota li l-impenji tagħha skont il-PAKK marbuta mas-sanzjonijiet ġew issodisfati f'konformità mal-pjan ta' implimentazzjoni miftiehem. F'Jum l-Implimentazzjoni (16 ta' Jannar 2016), meta l-Aġenzija Internazzjonali tal-Enerġija Atomika vverifikat li l-Iran kien implimenta l-impenji tiegħu marbuta ma' kwistjonijiet nukleari, tneħħew is-sanzjonijiet ekonomiċi u finanzjarji marbuta ma' kwistjonijiet nukleari. Fl-istess jum, inħarġet Nota ta' Tagħrif komprensiva dwar it-tneħħija tas-sanzjonijiet sabiex tingħata ċarezza lill-operaturi tan-negozju tal-UE dwar l-ambjent regolatorju l-ġdid. Huwa fl-interess tal-Unjoni Ewropea li t-tneħħija tas-sanzjonijiet ekonomiċi u finanzjarji marbuta ma' kwistjonijiet nukleari tkun ta' benefiċċju għall-poplu Iranjan. L-Unjoni Ewropea tirrikonoxxi li ċ-ċarezza dwar it-tneħħija tas-sanzjonijiet hija kruċjali biex il-banek u n-negozji Ewropej ikunu jistgħu jerġgħu joperaw b'mod sħiħ fl-Iran. F'dan il-kuntest hija tinnota l-gwida estensiva li ngħatat dwar l-ambitu tas-sanzjonijiet li tneħħew u dawk li baqgħu fis-seħħ. L-UE hija impenjata li tibqa' tinvolvi ruħha b'mod attiv mas-settur privat u tinkoraġġixxi lill-partijiet kollha għall-PAKK biex ikomplu bl-isforzi tagħhom ta' promozzjoni f'dan ir-rigward. Biex l-Iran jibbenefika b'mod sħiħ mit-tneħħija tas-sanzjonijiet, huwa importanti wkoll li jegħleb l-ostakli marbuta mal-politika ekonomika u fiskali, l-ambjent tan-negozju u l-istat tad-dritt. L-Unjoni Ewropea u l-Istati Membri tagħha huma lesti biex jikkooperaw mal-Iran f'dawn l-oqsma u li jipprovdu assistenza teknika, inkluż fir-rigward tal-konformità mar-rekwiżiti tal-FATF, u li jikkunsidraw l-użu ta' krediti għall-esportazzjoni biex jiffaċilitaw il-kummerċ, il-finanzjament ta' proġetti, u l-investiment. L-Unjoni Ewropea ttenni mill-ġdid l-impenn tagħha li tkompli tiżviluppa r-relazzjonijiet mal-Iran, b'mod partikolari f'oqsma bħall-kummerċ, l-enerġija, id-drittijiet tal-bniedem, il-kooperazzjoni nukleari ċivili, il-migrazzjoni, l-ambjent, il-ġlieda kontra t-theddid transnazzjonali bħad-drogi, il-kooperazzjoni umanitarja, it-trasport, ir-riċerka, l-edukazzjoni, il-kultura u kwistjonijiet reġjonali. F'dan ir-rigward hija tieħu nota tad-dikjarazzjoni konġunta finali miż-żjara f'Tehran tar-Rappreżentant Għoli flimkien ma' grupp ta' Kummissarji. L-Unjoni Ewropea tappoġġa strateġija ta' involviment gradwali li hija komprensiva fl-ambitu tagħha, kooperattiva fejn hemm interess reċiproku, kritika meta jkun hemm id-differenzi u kostruttiva fil-prattika. Bħala parti minn din, l-Unjoni Ewropea biħsiebha tiftaħ Delegazzjoni tal-UE fl-Iran. Il-PAKK huwa għall-benefiċċju tar-reġjun kollu u joħloq l-opportunità għal kooperazzjoni reġjonali mtejba li għandha tinħataf mill-partijiet kollha. L-Unjoni Ewropea tappella lill-partijiet kollha biex jaħdmu għal ambjent reġjonali kooperattiv u jgħinu biex jitnaqqsu t-tensjonijiet. L-UE ttenni mill-ġdid l-impenn tagħha li tgħin biex is-sitwazzjoni reġjonali mtejba ssir realtà. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u r-Repubblika tal-Moldova jallinjaw ruħhom ma' din id-Dikjarazzjoni. *L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom parti mill-Proċess ta' Stabbilizzazzjoni u ta' Assoċjazzjoni. [1] Nota ta' Tagħrif dwar is-sanzjonijiet tal-UE li għandhom jitneħħew skont il-Pjan ta' Azzjoni Komprensiv Konġunt (PAKK) Pjan ta' Azzjoni Komprensiv Konġunt u miżuri restrittivi